c: text/html

text:
Snorri Brend
04.08.2014 - 22:29
Í hesum døgum eru eini 4000 fólk úr 25 ymiskum londum savnaði til stóru kristnu ungdómsstevnuna TeenStreet í týska býnum Münster.
Millum øll hesi túsundtals ungu finnast eisini ein hópur av føroyingum, sum ár eftir ár hava sett síni dám á tær undanfarnu stevnurnar.
Ein av føroyingunum á TeenStreet er Bina Kallsberg av Viðareiði.
Á heimasíðuni www.om.fo ber til at fylgja øllum tí, sum stendur teimum ungu í boði. Og her er eisini ein samrøða við Binu.
SUPER LOVSANGUR
Í stuttu samrøðuni sigur hon at nógv gott er á skránni hesar dagarnar, ið TeenStreet varir – frá farna leygardegi til komandi.
Tað er tó serliga eitt ið er gott – stóra høllin, ið kallast Throne Room.
- Ja, tað sum er serliga gott har, eru møtini og tann góði lovsangurin sum ljómar í høllini, slær Bina fast.
Inni í fullsettu høllini rúmast øll hesi 4000 fólkini til tey tiltøkini.
- Tað er bara so stórt, - hetta, at orkestrið spælir so væl, og at øll syngja við. Tað er ordiliga well, sigur 19 ára gamla viðareiðiskvinnan.
Í sjónbandaðu samrøðuni er eisini eitt prát við ein annan føroyskan luttakara, ið sigur tað sama sum Bina: - Høllin er best.
Á skránni er annars undirvísing úr Bíbliuni, nógvur tónleikur og samvera millum tey ungu.
Somuleiðis eru onnur tiltøk ætlaði tannáringunum, so sum ítróttur, tónleikur, list, matgerð, drama og mangt annað.
Myndirnar eru frá ymiskum tiltøkum og støðum, nú stevnan hevur vart í tríggjar dagar.
http://youtu.be/X4jkCDWk9TI
Samrøða við Binu Kallsberg av Viðareiði

robotstxt: allowed

filter: keep


text:
Fríggjadagin 10. juni kl. 15.00 verður tað, at skrúðgongan fer frá Margáum til Kráir.
Fyrireikingarnar eru smátt farnar í gongd.
Í ár verður Barnafagnaðurin ein partur av skránni til Sundalagsstevnuna og vit gleða okkum!
Vit gleða okkum at síggja mong og vit gleða okkum til at verða blíð og vísa tykkum hvat vit eru upptikin av.
Eins og undanfarin ár verður høvi til at hugna sær, hoyra tónleik, síggja verkætlanir og við í prísinum á atgongumerkjunum verður eisini ymiskt til matna.
Nógv meira verður at frætta um tiltakið her á heimasíðuni hjá Kráir, so hvørt sum nakað nýtt verður at frætta.


text:
Mona Breckmann
06.11.2017 - 09:04
Mentan > Heilsa & Umhvørvi > Heilsa & Vælvera
Herfyri í einari bíðirøð á flogvøllinum eygleiddi eg eina kvinnu geva einari eldri kvinnu rós."Altso tú riggar væl í hasum litinum.""Hettar her? Minst 10 ára gamalt...", hvesti móttakarin, men smíltist eitt sindur aftaná.Hetta er ikki óvanligt. Nógv okkara vita ikki, hvussu vit skulu taka ímóti rósandi orðum.Hví man hetta vera? Í nógvum førum kann tað hava nakað við okkara uppvøkstur at gera. Nógv okkara eru uppald at vera eyðmjúk og lítillátin.Tá ið rós verður givið, er tað sum at fáa eina gávu. Taka vit ikki ímóti tí, fær gevarin eina kenslu av, at vit ikki virða tey, eins og tey virða okkum.Her eru trý ráð:Takka fyri
Flyt sjónarmiðið á gevaran og hansara endamáli ístaðin fyri at hugsa um okkum sjálvi. Takka fyri við einum smíli og tak ímóti rósinum.
Far ikki í ein "rós-dyst "Fært tú eitt rós sum: "Hatta var ein góð framløga", ber ikki til at siga: "Ongantíð verði eg eins góð og tú". Hóast tú sjálv heldur hetta, tak fyrst ímóti rósinum, og síðani kanst tú geva viðkomandi rós eina aðru ferð á ein annan og betri hátt.Hugsa um títt kropsmál Fært tú rós, ver varug við títt kropsmál. Hevur tú krossaðar armar, hyggur vekk ella hevur eitt álvarsamt andlitsbrá, skumpar tú gevaran burtur. Hav eitt opið kropsmál og liggur tað lætt, nem við armin á gevaranum og takka fyri við einum smíli og eygnasambandi.Les: 3 hættir at betra um títt fólkatekkiGóða eydnu.Síggjast næsta mánadag


text:
30. apríl var frumsýning av 5. leikinum hjá Karavella Marionett-Teatri: Skrímslalív. Sýningin var í Norðurlandahúsinum í samband við at stóra samvirkna skrímslaframsýningin hjá Áslaug Jónsdóttir: Heima hjá Skrímslunum var í Norðurlandahúsinum. Leikurin er yvir fýra av vældámdu skrímslabókunum eftir Rakel Helmsdal, Áslaug Jónsdóttir og Kalle Güettler, Skrímslavitjan, Klandursskrímsl, Skrímslakiskan og… les meira…. →
9. apríl lat framsýningin “Hugurin flýgur” upp í Dansistovuni í Norðurlandahúsinum. Hetta er mín fyrsta framsýning og tað er ein soloframsýning. Alt á framsýningi eru míni verk. Har eru allar marionettirnar, sum eg havi tilevnað síðani 2011 samt leikhúsið hjá Karavella Marionett-Teatri við pallmyndini til Dansa so væl og leingi. Tó… les meira…. →
Leingi er tað, ið væl skal vera, siga tey. Í hvussu so er hevur hesin leikurin verið leingi á veg, tað er næsta tvey ár síðani, at fyrsta hond varð løgd á marionettirnar og ætlandi skuldi leikurin havt frumsýning síðsta summar. Men so skuldi ikki vera. Men í dag, tann… les meira…. →
Frá 9. apríl til 8. mai verður ein øðrvísi listaframsýning í Dansistovuni í Norðurlandahúsinum. Í samband við Barnafestivalin hevur Norðurlandahúsið heitt á meg at hava framsýning av øllum leikarahópinum hjá Karavella Marionett-Teatri, sum nú telur 32 marionettir og eisini leikhúsinum, har nýggi leikurin “Dansa so væl og leingi” fer at… les meira…. →
Leygardagin fyri lítlari viku síðani, tann 21. mars var Altjóða Dukkusjónleikadagur. Júst hendan dagin var eg í Eysturoynni og hevði eitt áhugavert skeið “Sig søgur so vit minnast tær” fyri starvsfólkum á einum barnagarði , har vit m.a. arbeiddu nógv skuggadukkum. Hetta var ikki versti hátturin at heiðra dagin. Í fjør hevði… les meira…. →
Tað góða lívið At hava egið leikhús er fyri tað mesta ein gleði. Tað er sjálvandi hart arbeiði, men tað er eitt arbeið, eg sjálv havi valt og elski! Ja, eg elski veruliga alt við tí: at gera ætlanir um, hvønn leik eg nú skal seta upp at skriva leikrit… les meira…. →
Seinastu dagarnir undan frumsýningina av Veiða vind vóru sera strævnir, so ongin tíð var til bloggar millum ljósseting/venjing/PR-arbeiði/rudding/klárgering av øllum smálutum etc. Her er ein lítil myndarøð frá vikuskiftinum:


text:
Orð: Rasmus Effersøe
Lag: Tað bøtir tú fyri
1. Smíl alt tað burtur við góðum treyst,
sum hjartað vil tyngja og bága;
tí ribbingsvár gevur gyltast heyst,
um Harran tú letur ráða.
Harmur og sorg
burt dusast av rósum reyðum.
2. Legg altíð sorgina aftur um bak,
strúk fróur og lættur frá harmi,
men hóvliga lukkuna til tín tak
og goym hana leingi í barmi.
3. Um myrkrið vil stjala makt og mót
og føra fram ljótar dreymar,
lat sól og blómur tær bera bót,
til gleðin í æðrum streymar.
4. Lat grátin verða sum náttardøgg,
so lívgar mest sólarmegi,
unga rósan í tornum so snøgg
tá spreingir sveipið við degi.
Harmur og sorg
burt dusast av rósum reyðum.


text:
Fulkubbi (lat. Alle alle L; da. Søkonge) ella Fulkobbi er nakað sum stari til støddar. Hann er svartur omaná við hvítum strikum aftur eftir bakinum og tvørtur um veingirnar, í neðra hvítur. Nevið er stutt og kubbut. Hann eigur í óføra stórum meingi í norðastu kuldalondum, sum Grønlandi, Svalbarði og ikki sørt norðarlaga á Íslandi. Tað er ein lívligur og bragdligur fuglur, kvikur og snúiligur at renna millum urðagrótið, svimur skjótt og ger stór kav.
Her uttan um Føroyar sæst hann um hávetur, stundum í flokki, men mest einstakir. Aftaná stóródnir, tá ið hann einki vinnur til føði, rekur onkur deyður á
land. Teir norðastu Grønlendingarnir taka hann við fleygastong; teimum er hann ein hentur fuglur, bæði til matna og klædna, einki lívir so væl sum plagg, seymað saman av fulkubbaskinni, siga teir.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
- Tíðindi, mentan og ítróttur
- Fiskivinnunýskipanin orsøk til søluna
Tak niður
Trolarin Sjúrðarberg hjá JFK reiðarínum er seldur til Russlands, og manningin, sum telur góðar 20 mans, er uppsøgd.
Hanus Hansen, reiðari, sigur, at orsøkin til, at Sjúrðarberg er seldur er, at minni verður at fiska í framtíðini.
- Tá 2019 kemur, fara vit at hava 45 % minni av kvotum í Barentshavinum, enn vit høvdu fyri tveimum árum síðani. So er ikki pláss at hava tvey skip í Barentshavinum, sigur Hanus Hansen, reiðari, vera millum orsøkirnar til, at Sjúrðarberg er seldur.
Sambært Hanusi Hansen var sølan av Sjúrðarbergi ikki aktuel, áðrenn fiskivinnunýskipanin byrjaði at taka skap.
- Hann hevði ikki verið seldur, um vit ikki fingu hesa nýskipanina, sigur hann.
Hoyr samrøðu við Hanus Hansen omanfyri.
Sí eisini


text:
- Tíðindi, mentan og ítróttur
U20 taptu hálvfinaluna
Føroyar spældu í gjár hálvfinalu móti Makedonia, sum hevði heimavøll og tí eisini nógvar stuðlar.
Makedonia var favorittur at vinna, men góvu føroyingarnir liðnum ein skarpan gang. Fyrri hálvleikur var sera javnur, og hálvleiksstøðan var 13-12 til Makedonia.
Hóast makedonar løgdu seg framum við fimm málum í seinna hálvleiki, so komu føroyingarnir aftur í aftur.
Makedonar vóru frammanfyri við einum máli í síðsta minuttinum av dystinum, men tá 12 sekund vóru eftir skoraðu føroyingar og tryggjaðu javnleik og harvið brotskastskapping.
Í brotskastskappingini gjørdust føroyingarnir ov stuttir og máttu lúta fyri favorittunum.
- Eg eri stoltur av mínum dreingjum. Vit vóru aftanfyri við fimm málum og komu aftur og høvdu ræði á dystinum. Men onkuntíð vinnur tú, og onkuntíð tapir tú, segði føroyski U20 landsliðsvenjarin, Marc Lausen-Marcher, við almennu heimasíðuna hjá EM-kappingini.
Føroyski málmaðurin Hørður Trygvason, sum dagliga spælir við týska Flensburg, varð kosin dagsins leikari.
Føroyar skulu sostatt spæla um 3. ella 4. plássið í hesari EM-kapping. Tann dysturin verður í dag klokkan hálvgum fimm føroyska tíð, tá Føroyar hitta Sveits.
Dysturin kann stroymast beinleiðis, trýst her.
Sí eisini


text:
Egyptiski málmaðurin Essam El Hadary hevur boðað frá, at hann gevst sum landsliðsleikari. Essam El Hadary gjørdist elsti málmaður nakrantíð í einum HM endaspæli, tá hann sum 45 ára gamal vardi málið móti Saudi Arabia í síðsta dystinum í bólkaspælinum.
El Haddary var við til HM sum eykamálmaður hjá Egyptalandi, men tá landið ongan møguleika hevði at spæla seg víðari úr bólkinum eftir tveir dystir, slapp hann at verja málið í síðsta dystinum. El Haddary gjørdi ikki mætari enn at bjarga einum brotssparki í tí dystinum.
El Haddary spældi 159 landsdystir fyri Egyptaland og vann fýra afrikansk meistaraheiti, skrivar ESPN. Hóast hann gevst á landsliðinum, so fer hann framhaldandi at spæla fyri lið sítt Ismaily í bestu egyptisku deildini.


text:
Orð og lag: Hjørdis Johansen
Tú kínir mær eymt um hárið,
tú troystar og uggar meg,
tú roynir at lekja sárið,
tú ongantíð sparir teg.
Tú situr við blíðum eygum
við borðið – á bonkinum,
lurtar og roynir at skilja
alt tað, sum eg tosi um.
Tann lítla, hon fekk eina frammtonn!
og so var tað rokningin har,
og arbeiðið, veðrið og lønin
og útferðar-dreymar hjá mær.
Tá fiskurin hann skal skrædlast
til børnini beint í senn,
og tá eg vil vermast og ballast,
tá leingist mær eftir tær.
Og óttin fyri at missa
sníkir seg inn á meg.
Tí leingist mær eftir at kyssa,
kroysta og elska teg!


text:
Gallaveitslur hava verið ein fastur táttur hjá flest øllum føroyskum ítróttarfeløgum tey seinastu árini. Tó, at fimleikur er ein tann størsta ítróttargreinin í Føroyum, hevur einki galla verið, sum heiðrar teimum í fimleika umhvørvinum. Kappingarfimleikurin hevur ment seg nógv, og lið og einstaklingar luttaka í kappingum bæði í Føroyum og útlondum; eitt nú luttóku tvey lið hjá Havnar Fimleikafelag í HM 2014 í Moskva og amboðs landsliðið hevur luttikið til NM í Svøríki og NEC í Írlandi í ár.
Fyri at heiðra fimleikarunum verður fyrsta gallaveitslan fyriskipað fyri teimum eldru amboðs og estetisku íðkarunum úr fimleikafeløgunum Flog, Havnar Fimleikafelag, Klaksvíkar fimleikafelag, Ljósinum og Støkk.
Tað er fimleikasambandið og ein arbeiðsbólkur, sum hevur tikið stig til tiltakið, fyri at heiðra okkara dugnaligu íðkarum, venjarum, samskiparum, dómarum og nevndum, sum geva alla teirra tíð og orku til fimleikin í Føroyum.
Tilnevningarnar eru:
Ársins seria, ársins drakt, ársins estetiska lið, ársins amboðsvenjari, ársins estetiski venjari, ársins amboðs dómari, ársins estetiski dómari, ársins amboðsíðkari, ársins element og ársins slóðbrótari.
Ársins stjørnuskot verður kosið í hvørjum felagið, bæði í amboð og estetiskum fimleiki.
Fimleikagalla 2014 verður leygardagin 21. juni fyri innboðnum, íðkarum, venjarum, dómarum, samskiparum og nevndum.


text:
Kvinnuhúsið / Kreppumiðstøðin 25 ár
Móttøka í Perluni 1. oktobur
Í samband við at Kvinnuhúsið/Kreppumiðstøðin fyllir 25 ár, verður móttøka í Perluni 1. oktobur frá kl. 14 – 17.
Skrá:
Kl. 14 – 15
- Forkvinnan hevur orðið
- Sagt verður frá søguni
- Tónleikur
- Orðið frítt
Kl. 15 – 15,45
- Nógv verður tosað um seksualisering í almenna rúminum. Hvussu hettar ávirkar børn, ung og vaksin. Í hesum sambandi hava vit fingið Guðrún Jónsdóttir at hava eina framløgu um evnið. Guðrun er havfrøðingur, talskvinna og ráðgevi í Stígamót ið er ein incestmiðstøð í Reykjavík.
Kl. 15,45 – 17
- Høvi at seta spurningar
- Orðið frítt
Kvinnuhúsið bjóðar kvinnum, útsettar fyri harðskapi, einstaklinga- og bólkasamrøður. Eisini er møguleiki hjá kvinnum, útsettar fyri harðskapi, at gista á Kreppumiðstøðini saman við sínum børnum.
Harðskapur kann vera likamligur, sálarligur, kynsligur, fíggjarligur og materiellur.
Vinarliga
Nevndin í Kvinnuhúsfelagnum
Øll eru hjartaliga vælkomin


text:
31.3.10
Filmar, sum siga søgur
Uni Leitistein Hansen við Kinoamo 35 mm upptøkutólinum hjá Juliusi Høgnesen úr Oyndarfirði. Upptøkurnar hjá Juliusi verða umrøddar í triðju sendingini, sum Uni ger um privatar filmsupptøkur hjá føroyingum í meiri enn hundrað ár. Eins og tær báðar undanfarnu sendingarnar, verður hendan eisini send í sjónvarpinum. Julius Høgnesen hevur gjørt upptøkur í Oyndarfirði í 1930'unum og systkinabarnið Ingvald Olsen hevur við sama tólið filmað kongavitjanina í Havn í 1926. Tólið hjá Juliusi hevur eina Carl Zeiss Jena Tessar linsu, og upptøkurnar, sum eru sjáldsama góðar, vísa fólk í vinnu og til gerandis í hesum árum. Bæði filmar og upptøkutól eru goymd og skrásett á Fornminnissavninum í Hoyvík, har eg tók myndirnar í dag. Á niðaru myndunum síggjast nakrar hillar í filmssavninum og Súsanna Joensen konserveringsteknikari, sum vísir stóra savnið við myndum á glasi hjá Heðini Brú (Myndir: Birgir Kruse)


text:
Eins og Tróndur Patursson, so er Zakarias eisini væl umboðaður á Heystframsýningini, bæði við verkum og við andlitsmynd, ið Hans Pauli Olsen hevur gjørt. Men meðan andlitsmyndin av Tróndi vendir nakkan til verk Tróndar, og heldur hyggur beint yvir at Zakariasi, so vendir andlitsmyndin av Zakariasi soleiðis at hann fær eygleitt fólk ið fara at […]Halt á at lesa …
Tróndur Patursson var væl umboðaður tá Heystframsýningin 2011 læt upp leygardagin 15. oktober. Hann var hann sjálvur, hann sýndi fram málningar, og hann varð eisini sjálvur sýndur fram í gipsi. Andlitsmyndin hjá Hans Paula Olsen av Tróndi er sjáldsama livandi, og er tann andlitsmyndin, ið er sloppin longst inn í listahøllina á Skipasmiðjuni, har hann […]Halt á at lesa …
Um sama mundið sum Listaskálin stongdi síni framsýningarhøli, ið tey brúka til skiftandi framsýningar, læt upp úti á Skipasmiðjuni tann nú siðbundna Heystframsýningin. Upprunaliga var henda framsýning eitt mótmæli móti leiðsluni í Listaskálanum, men ásannast má, at listastríðið loksins tykist at vera av. Tað var tí gleðiligt at hoyra nýggja stjóran í Listasavni Føroya, Nils […]Halt á at lesa …


text:
Jógvan Hugo Gardar
07.10.2013 - 10:52
Tíðindi > Samfelag & Politikkur > Landspolitikkur
POLITIKKUR: Tað er ikki nóg væl skipað hvat vit skulu fáa burturúr teimum berandi sjóvinnunum, fiskivinnuni og alivinnuni. Tað sigur Johan Dahl, landsstýrismaður í vinnumálum.
Í eini samrøðu við in.fo sigur hann at føroyingar eiga at leggja eina ætlan fyri hvussu meir kann fáast burturúr náttúrutilfeinginum. Hann vísir á at norðmenn hava lagt eina ætlan fyri hvat fáast skal burturúr tilfeingisvinnunum komandi 50 árini.Johan Dahl heldur at føroyingar eisini eiga at hugsa longur fram, og at finna fram til hvat vit komandi nógvu árini eiga at seta okkum sum mál fyri tær berandi vinnurnar. Landsstýrismaðurin sigur at Vinnumálaráðið er í gongd við at gera eina ætlan fyri hvussu vinnan kann mennast yvir eitt 10-15 ára skeið.


text:
Helsareyði (lat. Phalaropus lobatus L; da. Odinshane) er ein fittur lítil fuglur — til støddar sum sandgrælingur. Og vakur er hann við: gráur uppi á høvdinum, reyðbrúnur um tað mesta á hálsinum, men vakurt blágráur oman móti kroppinum, dimmgráur við stórum gulbrúnum strikum á bakinum, hvítur í neðra. Helst bøgan er sera føgur og fríðlitað, steggin er nógv kámari. — Á táunum hevur hann breið bløð, so hann kann sigast at vera hálvur fitjufuglur. Og hann livir sum heilur fitjufuglur, er ikki á landi uttan í eggja- og ungatíðini. Hann svimur frálíka skjótt og verjir seg væl í ódnarveðri. Men ikki kavar hann. Og so lættfloyttur er hann, at tað tykist, sum hann bara nertur við vatnskorpuna. Á sjónum tekur hann smákykt í vatnskorpuni, á landinum flugur í flognum.
Í Føroyum eigur hann ikki so sjaldan. Reiðrið hevur hann í síðum bøkkum í vátligum graslendi, helst nær við vøtn ella tjarnir. Eggini eru 4. Steggin er tann, ið vermir og røkir ungarnar — bøgan rýmir, tá ið hon er liðug at verpa. Ungarnir fara at svimja, longu tá ið teir eru eitt samdøgur gamlir. Floygdir ungar eru svartir á bakinum við morgulum strikum; so littur er eisini hin gamli um veturin. Vár og heyst sæst hann stundum í f jøruni, men mest á sjónum. Um heystið eru stundum heilir flokkar á sjónum vestan fyri Mykineshólm — har nevndir polladunna. Tað er fuglur, sum kemur úr Íslandi og Grønlandi; har eiga teir í meingi.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Tilfeingi B er nýggj lærugrein á tilfeingisbreytini í nýggju miðnámsskúlaskipanini. Á hesari síðuni er ætlanin at leggja nýframleitt tilfar til lærugreinina, leinkjur til ymiskt viðkomandi tilfar hjá øðrum stovnum og ikki minst royna at byggja upp eina dynamiska skabelón fyri lærugreinina.
Tilfeingi B - undirvísingartilfar
Tilfeingi
Tilfeingi
Tilfeingi er so mangt og so mikið. Nøgd av tilfari ella ríkidømi, ið er til taks, serstakliga í náttúruni, stendur í móðurmálsorðabókini. Á enskum og donskum verður hugtakið nevnt resource. Vit menniskju og okkara samfeløg liva av og í náttúruni, tað skerst ikki burtur. Men hvussu ávirka vit náttúruna, og hvørjar avmarkingar eru í okkara gagnnýtslu av náttúruríkidøminum. Um vit skulu lýsa hugtakið tilfeingi, so eru vit noydd at taka allar lutir við í lýsingina. Fyrst og fremst sjálvandi náttúrugrundarlagið. Lívfrøðiliga margfeldi av livverum í náttúruni er tað vit liva av. Náttúrusøgan og menningin av lívverum er 3,7 milliardir ár. Í Føroyum er náttúrusøgan tó nógv yngri enn so. Hon er eini 10.000 ár. Tá bráðnaði ísurin frá seinastu ístíð.
Allar lívverurnar liva onkustaðni, har ólivnar umstøður hava stóran týdning. Um tað eru havstreymar, saltnøgd ella vindur og brim sum lívverurnar skulu tola, er so ymiskt. Tey sløgini sum hava týdning fyri búskapin eru lutfallsliga fá. Men bæði ólivnu umstøðurnar og onnur sløg í vistskipanini hava stóran týdning fyri teirra framleiðslu. Okkara gagnnýtsla av tilfeinginum kann vera fiskiveiða, aling ella landbúnaður. Eru hesi mennskjaligu inntrivini í fiskastovnar ella á nátturuna sum heild burðardygg, tað er spurningurin. Granska vit nógmikið í náttúrutilfeinginum og er okkara fyrisiting av náttúruni í tráð við hugtakið burðardygd. Hesir og nógvir spurningar er ætlanin at hendan lærugreinin skal økja tilvitskuna hjá næmingunum um.
Copyright © All Rights Reserved


text:
Ari av Rana
22.02.2018 - 12:42
Pauli Høj, samkomuleiðari í Kelduni, fortelur í tíðindaskrivi í dag, hvussu Keldan upplivdi fyrsta part av sendirøðini "Gud signi Føroyar", sum Kringvarpið hevur latið gera.
Eitt av tí, sum hevur verið nógv umrøtt millum manna síðani sendingin varð sýnd í sjónvarpinum er, hvussu Arni Klein Abrahamsen var viðfarin í Kelduni.
Men Pauli Høj sigur, at tey føla seg villeidd av Heina í Skorini (programleiðaranum). Leiðslan í Kelduni fekk týðiliga fatan av, at sendingin ikki fór at snúgva seg um samkynd, tí at hetta evnið var so nógv framm um tað mundið. Men stutt undan at sendingin varð send, bleiv Pauli uppringdur og biðin um at gera viðmerking til eitt persónsmál.
- Tá ein hyggur at sendingini, so er tað lætt at fáa ta fatan, at fleiri av okkara útsagnum úr Kelduni eru beinleiðis ætlaðar eftir hinum persóninum (Arni Klein Abrahamsen, red.), sum verður umrøddur í sendingini, skrivar Pauli Høj.
Upptøkurnar til sendingina, sum vóru úr Kelduni, vóru lidnar í apríl 2017. Pauli skrivar, at tað sær út til at restin av upptøkunum eru tiknar langt aftaná, og at tað tí er gingin long tíð millum upptøkurnar í Kelduni og hinar upptøkurnar.
Pauli skrivar, at hvussu programleiðarin valdi at klippa myndirnar og samrøðurnar úr Kelduni saman í mun til hin persónin í sendingini, hava tey í Kelduni onga ávirkan havt á.
- Vit hava boðað programleiðaranum og kringvarpsleiðsluni frá, at vit kenna okkum villeidd í mun til, hvussu sendingin er sett saman og ta mynd, sum verður víst úteftir móti ávísum bólkum í samfelagnum.
Pauli heldur sjálvur, at har vóru fleiri góð innsløg í sendingini, men at persónsmálið, sum programleiðarin ongantíð umrøddi fyri teimum, var tað, sum fylti ein rættiliga stóran part av sendingini.
Les eisini: Keldan viðmerkir Gud signi Føroyar
Les eisini: - Vit ynsktu helst ikki at sendingin varð sýnd


text:
07. Sep 2018
Stjórnin vil brúka 15 mió. til at økja kunnleikan, og borgarar skjóta upp, at Ríkisfelagsskapurin skal á tímatalvuna. Alt í samsvari við tað, Javnaðarflokkurin leingi hevur virkað fyri.
20. Jun 2018
Nógv bendir á, at eitt altjóða veiðibann er ávegis. Bannið fevnir millum annað um veiðu eftir lunda og álku, og hetta kann raka Føroyar umvegis danska limaskapin í altjóða avtalu. – Eg fari at gera mítt til at steðga hesum, sigur Sjúrður Skaale um málið, sum verður viðgjørt í fólkatinginum í næstum.
24. Mai 2018
Í dag var fundur við løgreglumálaráðharran um politistøðina í Havn.
15. Mai 2018
- At fáa henda dialogin í lag var endamálið við at taka málið upp, sigur Sjúrður Skaale.


text:
Vit skulu brúka orkuna upp á at menna ullina heldur enn brenna ullina.
Gunnhild Dahl Niclasen skrivar fríggjadagsklummuna hesa vikuna,
Í farnu viku vóru børnini og eg við á fjalli á Skarði. Har var ullarroyting á skrá. Børnini eru nú so stór, at ongin teirra brúkar blæu ella svevur middagslúr longur, og tí liggur betur fyri at koma við. Mín hugsan var, at børnini kunnu byrja tíðliga at vera við á fjalli og læra um seyðahald, sum er so stórur partur av okkara gerandisdegi og gerandisføði.
Vit royndu at hjálpa eitt sindur við tí, sum vit dugdu og kundu. Vit vóru við í seinasta teininum av rakstrinum. Vit gingu niðan til húsatoftirnar eftir vatni úr mataránni at geva monnunum, meðan teir royttu ull. Vit savnaðu smáar ullarlagdir saman í rúgvuna við restini av ullini. Børnini gjørdu sær ómak, tí tey vildu ansa eftir, at fuglarnir ikki fingu ullina um beinini. Brátt var liðugt at klippa og aftan á ein langan og læruríkan dag, gjørdu vit klárt at fara oman á Kleivina, har báturin lá.
Beint sum vit byrjaðu at ganga oman til bátin, fór at loga í allari ullarrúgvuni. Børnini spurdu, hvat hetta var fyri roykur, og hví tað luktaði so illa. Og so kom spurningurin, sum eg væntaði – men kortini vónaði – at eg ikki fór at fáa, “mamma, hví skal ullin brennast?”. Eg kundi ikki koma við einum skilagóðum svari, tí eg hevði onki, og eg havi tað heldur ikki enn. Skuldi eg kanska komið við einari langari frágreiðing um kapitalismu, vantandi lógarsmíð, um bíligari arbeiðsmegi onkra aðrastaðni í heiminum ella um, hvat loysir seg peningaliga og ikki. Nei, tað kundi eg ikki, tí ongin av hesum frágreiðingum kunnu burturforklára nakað so skilaleyst sum at brenna eitt so frálíkt tilfeingi, sum kann brúkast til so mangt. Áseyðaroytingin, hvørs endamál er at fáa ullina til høldar, hevur fingið annan týdning. Vit fóru sum av torvheiðum ta longu leið heimaftur til Haraldssunds, og ikki var eg errin av lærdóminum, børnini fingu um ullina.
Og hvat so við øllum øðrum, sum vit eisini brúka óneyðuga orku uppá? Til dømis at brenna alt møguligt etandi úr seyði, tí tá brúka vit óneyðuga orku upp á at hava so nógvan seyð (kanska ov nógvan) á okkara dýrabara og avmarkaða lendi. Vit brúka orku upp á at reka seyðin. Vit brúka orku upp á at fletta seyðin. Vit brúka orku upp á at tøma vembur. Vit brúka orku upp á at koyra vemburnar á ruskplássið. Ruskbilarnir brúka orku upp á at koyra alt ruskið til brennistøðirnar, og til endans brúka vit orku upp á at brenna alt tað, sum vit longu hava brúkt so nógva orku uppá.
Um vit høvdu brúkt hesa orkuna skynsamari, so høvdu vit havt meira mat, sum var framleiddur í Føroyum og samstundis minkað um innflutningin av øðrum mati, og tað hevði gjørt, at vit høvdu brúkt minni orku upp á tað. Hetta ljóðar kanska ikki so skynsamt í einum heimi, har ídnaðargerð, globalisering og kapitalisma eru hugtøk, sum hava verið við til at gjørt okkara samfeløg so “framkomin”, sum vit kenna tey í dag. Men eitt samfelag, sum oyðslar part av sínum lívsgrundarlagi burtur, tí tað “loysir” seg betur, kann ikki metast at vera framkomið.
Hetta var bara nakað av burturspiltu orkuni í okkara seyðahaldi, listin við burturspiltari orku er langur… hvussu við tá vit koyra við bili til eitt venjingarstað og har venja við maskinum, sum brúka streym, ella tá vit koyra bil ístaðin fyri at brúka beinini, sum vit hava gott av at brúka, tí so sleppa vit undan at brúka orku upp á at bøta um okkara heilsu – bæði kropsligu og mentalu.
Burturspilt orka er vorðin partur av okkara fólkamentan, vit eru vorðin so von við at oyðsla við orku, at vit geva okkum nærum ikki far um tað longur.
Aftur til burturspiltu ullina, sum var byrjanin til henda tankameldur – og eg lati síðstu orðini vera: Vit skulu brúka orkuna upp á at menna ullina heldur enn brenna ullina.


text:
Nýggj vón til eitt nýtt ættarlið
Fríggjadagin, 11. november, fer Hilda aftur til Liberia í arbeiði fyri Barnahjálpina. Endamálið er at tryggja okkum, at tann stuðul vit senda verður nýttur til endamálið.
Menningarhjálpin hjá landinum játtaði herfyri stuðul til 40 børn, sum byrjaðu í skúlanum í august. Fyri, at tey skulu kunna halda fram í skúla næsta ár, skulu vit finna stuðlar til tey øll.
Her er tað, at tín hjálp er kærkomin. Fyri bert 250 krónur um mánaðin kanst tú broyta framtíðina hjá einum barni í Liberia og geva nýggja ættarliðnum nýggja vón.
Skriva til Andreu og tekna teg at stuðla einum barni: andrea@barnahjalp.fo


text:
Vøkur og verulig ljóðførisljóð, sum stuðla dagligum venjingum
Fullkomin hoyrilæra
Meludia til áhuga- og yrkistónleikarar
STYRK TÍN TÓNLEIKALIGA MOTOR VIÐ STUTTLIGASTU HOYRILÆRUNI NAKRANTÍÐ
ER MENNANDI
ER STIGVAKSANDI
Ein prógvað og virðislønt tilgongd til tónleikarar á øllum stigum
ER STUTTLIGT
Meludia brúkar eginleikar úr spølum at gera læruupplivingina so góða sum møguligt
ER FULLFÍGGJAÐ
Meludia fevnir um alt: løg, rytmu, intervall, akkordir og nógv aftrat...
Ger samanhangandi framstig innan tónleik
Uttan mun til tónleikaligar førleikar er altíð pláss fyri framstigum. Spurningurin er ikki, um tú skalt betra um tíni núverandi hoyrilæruevni, men hvussu tú kanst gera tað mest gagnliga. Meludia er svarið.
Styrk kreativitetin og tónleikaevnini
Meludia styrkir tínar førleikar innan intervall, løg, akkordir og rytmur. Ígjøgnum samvirknar og stigvaksandi venjingar, bæði á netinum og til snildfon, styrkir tú um tónleikagrundarlagið. Allir tónleikarar, ið menna seg við Meludia, kunnu betra um evnini at spæla eftir oyranum og at leggja tónleik til rættis. Eisini verða kreativitetur, minni og reaktiónstíð styrkt, soleiðis at improvisasjóns- og kompositiónsførleikar betrast munandi.
Styrk kreativitetin og tónleikaevnini
Meludia styrkir tínar førleikar innan intervall, løg, akkordir og rytmur. Ígjøgnum samvirknar og stigvaksandi venjingar, bæði á netinum og til snildfon, styrkir tú um tónleikagrundarlagið. Allir tónleikarar, ið menna seg við Meludia, kunnu betra um evnini at spæla eftir oyranum og at leggja tónleik til rættis. Eisini verða kreativitetur, minni og reaktiónstíð styrkt, soleiðis at improvisasjóns- og kompositiónsførleikar betrast munandi.
Vinn á ræðsluni fyri solmisasjón og hoyrilæru
Meludia fyrireikar teg til at meistra og dáma solmisasjón og hoyrilæru. Fyri nógv fólk er siðbundin tónleikafrálæra bæði keðilig og ørkymlandi. Meludia kemur við einari frískari tilgongd til siðbundnu frálæruna, tí tú hevur møguleika at læra teg hoyrilæru í tryggum, heimligum umhvørvi. Tá tú hevur lært teg við Meludia, verður tónleikaástøðið minni ræðandi og lættari at skilja. Meludia styrkir tínar førleikar uttan at brúka nótar og fløkt ástøði, men við at brúka tíni egnu sansaligu evni at hoyra, føla og skilja.
Tvey greið tónleikaforrit á netinum og snildfonini.
Brúka tey saman og sí framgongdina eftir bert tveimum vikum!
Brúka tey saman og sí framgongdina eftir bert tveimum vikum!
15 minuttir um dagin
4 dagar um vikuna
Úrslit innan 2 vikur
VERÐ EIN FULLFÍGGJAÐUR TÓNLEIKARI
Oyrað er tað dýrabarasta hjá einum tónleikara. Ein gávaður tónleikari hevur ment evnini at hugsa og hoyra tónleik innantanna. Allir tónleikarar, ið menna seg við Meludia, betra um evnini at hoyra innantanna og menna soleiðis møguleikarnar at spæla eftir oyranum og at leggja tónleik til rættis. Eisini verða kreativitetur, minni og reaktiónstíð styrkt, soleiðis at improvisasjóns- og kompositiónsførleikar betrast munandi.
Vincent Chaintrier
Samstovnari og skapari av Meludia-skipanini
Hyung-ki Joo of Igudesman and Joo
"Meludia er sum ein sveisiskur knívur til tónleik. Tú hevur øll amboð til ein og hvønn trupulleika"
Heimsfevnandi Meludia-felagsskapurin
Heimsfevnandi Meludia-felagsskapurin hevur limir úr 168 londum. Hesir limir hava brennandi tónleikaáhuga og skilja týdningin av tónleikafrálæru í samfelagnum.


text:
Líknandi greinar
Hús brend í Bjargamannadali á Borðoynni í nátt
Eini summarhús sum vóru í Bjargamannadali á Borðoynni, eru brend í grund í nátt. Umleið kl 02:00 í nátt bleiv tyrlan boðsend, saman við sjúkra- og sløkkiliði í Klakasvík. Norðoya Portalurin & News.fo ringdi til vakthavandi á Politistøðini kl. 06.17 og har bleiv váttað, at eini hús vóru brend sunnast á Borðoynni, men upplýst bleiv Les meira…
Alzheimer Gudstænasta í dag kl. 14.00 í Christianskirkjuni
Í dag fríggjadagin, 21. september, sum er altjóða Alsheimerdagur, er Alzheimer gudstænasta í Christianskirkjuni kl. 14.00 – . Jóannes Purkhús, prestur, prædikar. FRÍGGJADAGIN KL. 14.00 – ALZHEIMER GUDSTÆNASTA Í CHRISTIANSKIRKJUNI
Bjarni Hammer, vit í suðri hava einki fingið
Bjarni Hammer hevur júst verið á tingsins røðarapallið og hann legði ikki fingarnar ímillum, har hann segði at suðuroy einki hevur fingið frá hesari samgonguni og nú skuldi vend koma í. Gott Bjarni Hammer ikki er valdur í Norðoyggjum. Her hava vit slett einki fingið, men her er tað øvugt, at virðir í 100tals milliónum Les meira…


text:
Sverri Egholm
08.11.2017 - 18:39
Atlantic Airways fer at geva hall í ár. Tað upplýsti Jóhanna á Bergi, stjóri, fyri Kringvarpinum í dag.
Síðani SAS byrjaði at flúgva upp á Føroyar í vár, hevur føroyska felagið gjørt vart við, at hetta kundi ávirka roknskapin hjá almenna felagnum. Hvussu stórt hallið verður, vil Jóhanna á Bergi tó ikki siga.
Tveir triðingar av inntøkunum hjá Atlantsflog koma frá rutuni millum Vágar og Keypmannahavn, og tað er júst her, at SAS er farið at flúgva.
Atlantsflog hevði í fjør sítt besta ár nakrantíð, tá roknskapurin vísti eitt yvirskot á 28 milliónir krónur eftir skatt. Síðani felagið var stovnað fyri 30 árum síðani hevur tað bara havt hall eitt árið, visti útvarpstíðindini í kvøld.


text:
Skrá
Vælkomin – Malan Johansen, orðstýrari - pdf-fíla - youtube
Um talgilding í Føroyum higartil, tørvin á eini strategi og Talgildu Føroyar
Leif Abrahamsen, stjóri á Gjaldstovuni - pdf-fíla - youtube
Talgilding og e-governance í altjóða høpi
Morten Meyerhoff, altjóða serfrøðingur innan talgilding - pdf-fíla - Youtube
Hví Talgildu Føroyar - Youtube
Samrøða við
- Johan Dahl, vinnumálaráðharra
- Jørgen Niclasen, fíggjarmálaráðharra og
- Jóhan Christiansen, borgarstjóra í Eysturkommunu
Talgildar tænastur
Durita Tausen, varastjóri á Gjaldstovuni - pdf-fíla - Youtube
Arbeiðsbólkur - Youtube
KT arkitekturur og grunddáta
Ólavur Ellefsen, sjálvstøðugur KT ráðgevi - pdf-fíla - Youtube
Arbeiðsbólkur - Youtube
Rættartrygd og talgilding
Jóanna Djurhuus, løgfrøðiligur ráðgevi í Vinnumálaráðnum - pdf-fíla - Youtube
Talgildur samleiki
Ann Damgaard, sjálvstøðugur KT ráðgevi - pdf-fíla - Youtube
Arbeiðsbólkur - Youtube
Spurningar frá áhoyrarunum - Youtube
Steðgur
Strategi 2016 - 20 og næstu stigini í Talgildu Føroyum
Nicolai M. Balle, leiðari á KT landsins - pdf-fíla - Youtube


text:
Nýggjastu tíðindini
Melda til tíðindabræv
Tíðindi - 12. juni 2018
Á aðalfundi hjá FIFA, sum verður í Moskva mikudagin, skulu limalondini millum annað atkvøða um, hvør skal vera vertur fyri HM-endaspælinum í 2026
FSF-forsetin, Christian F. Andreasen, og forsetin í amerikanska fótbóltssambandinum, Carlos Cordeira, avmyndaðir aftaná aðalfundin í FIFA, sum mikudagin varð hildin í Moskva - Mynd: www.fsf.fo
HM-endaspælið stendur fyri durum, og hjá flest øllum fótbóltsáhugaðum verða eyguni komandi daganar venda ímóti Russlandi, ið er vertur fyri endaspælinum hesaferð. Í 2022 verður HM hildið í Katar, men so er spurningurin, hvør skal vera vertur í 2026.
Undanfarin ár hevur tað verið soleiðis, at ein undirnevnd í FIFA, altjóða fótbóltssamgonguni, hevur avgjørt, hvør skal hýsa endaspølum. Men hetta er nú broytt. Á aðalfundinum hjá FIFA, sum verður í Moskva í morgin (mikudagin), skulu tey 211 limalondini gera av, hvør skal vera vertur fyri endaspælinum um átta ár.
Í felag hava USA, Meksiko og Kanada bjóða seg fram at vera HM-vertir í 2026, og tað sama hevur Marokko. Føroyska atkvøðan fer til tey trý norðuramerikansku londini.
- Verkætlanin hjá USA, Kanada og Meksiko sær ógvuliga spennandi út. Hesi londini hava so gott sum allar vøllir klárar í dag, sum verður kravt til eitt endaspæl, og fíggjarliga sær tað eisini gott út, sigur Christian Andreasen, forseti í Fótbóltssambandi Føroyar, við FSF.fo.
HM-endaspælið í Russlandi verður sparkað í gongd hósdagin 14. juni. Fyrsti dystur verður millum Russland og Saudiarabia.